Listing #: 1549593012
Alchemist Gemstone Crystal earrings.
SET OF BLUE GOLDSTONE/ BLUE SANDSTONE EARRINGS
This price is for 1 pair of earrings George: DA dien verslag by polisie in | Netwerk24
Deur Jackie Kruger 22 Januarie 2020 14:31
Die DA het Woensdag ’n verslag oor ’n forensiese ondersoek na beweerde korrupsie in die George-munisipaliteit by die polisie ingedien as deel van die ondersoek teen die burgemeester, Melvin Naik, en ander amptenare wat by korrupte bedrywighede betrek word.
Geordin Hill-Lewis, die DA se kiesafdelingshoof in George, het omstreeks 10:00 by die polisiekantoor in George aangekom en is ingewag deur lede van die media en raadslede van die DA en opposisiepartye soos die ANC, Icosa (Independent Civic Organisation of South Africa) en die VF Plus.
Die DA het Dinsdag in ’n verklaring bekend gemaak hy gaan Naik skors na aanleiding van die forensiese verslag.
Geordin Hill-Lewis, die DA se kiesafdelingshoof in George, Woensdag buite George se polisiestasie. Foto: Jackie Kruger
Die verslag bevat onder meer twee ernstige bevindings wat verband hou met beweerde korrupsie en inmenging in die administratiewe proses.
Die bevindings word gestaaf deur bekentenisse deur betrokke individue en omstandigheidsgetuienis.
Hill-Lewis het buite die polisiekantoor gesê Naik het glo omkoopgeld ontvang wat verband hou met die War on Waste-projek. Daar is na bewering ook ingemeng met die administratiewe proses toe ’n familielid van Naik aangestel is. Naik is die enigste raadslid wat in die verslag geïmpliseer word. Die ander is amptenare.
Hill-Lewis het later in ’n verklaring gesê hy het die verslag oor die ondersoek ingedien in die uitvoering van ’n strafregtelike ondersoek teen Naik en ander wat betrek word by beweerde aktiwiteite en die inmenging in die administratiewe proses.
Volgens hom is die DA verbind tot skoon regering en sal hy nie toelaat dat enige openbare verteenwoordiger sy reputasie skade aandoen nie. Daarom is besluit om daadwerklik op te tree om die DA-administrasie in George se integriteit te beskerm.
Die DA tree ook intern op teen Naik en hy is verwittig van die DA se voorneme om hom te skors.
Naik het tot Donderdag kans om redes te verskaf waarom dit nie moet gebeur nie. Die verslag sal blykbaar volgende week op ’n raadsvergadering dien.
Hill-Lewis het George se inwoners verseker dat alle moontlike stappe gedoen word om enige vorm van korrupsie in DA-regering uit te roei. Inwoners moet vertroue hê waar die DA regeer, is daar geen misbruik van openbare geld nie. Die DA se topprioriteit is om die integriteit en geloofwaardigheid van die regering in George te herstel.
Die George-munisipaliteit het by navraag aangedui dat Naik geen kommentaar te lewer het nie.
Meer oor: Melvin Naik | Geordin Hill-Lewis | George